Tamási Áron-emlékév, 2022
F E L A D A T O K

„Azért vagyunk a világon,
   hogy valahol otthon legyünk benne…”
                       Tamási Áron (1897–1966)

" Nem tartozom semmiféle stílusirányzathoz. Legközelebb talán a realizmushoz állok. De a valóság számomra nemcsak társadalmi vonatkozásában él, hanem az emberi lét egész tudományos és költői világára kiterjed"- írta Arcképem vázlata című önéletrajzi vallomásában a 125 éve született Tamási Áron. Az emlékezés és tisztelet méltó módja, ha elmélyedünk a Kossuth-díjas író terjedelmes életművében. 

1.	FELADAT

  Farkaslakától Farkaslakáig – egy regénybe írt életút

A sokgyermekes székely paraszti családban született Tamási Áron egy baleset következtében válhatott ki a sok munkával, nyomorúsággal terhelt paraszti világból. Gyermekkoráról vall a Bölcső és bagoly című önéletrajzi regényében, további életútjáról a felkínált internetes forrásokból szerezhetők információk, benyomások.
Feladat:
Röviden, akár egyetlen szóval írják le, hogyan kapcsolódnak az alábbi idézetek Tamási Áron életéhez! 
a) "A község a Fehér-Nyikó-völgy talpán, annak mindkét oldalán helyezkedik el, változó magasságú dombok között." 
b) "Magas bütüjével az országút felé és arcával déli irányba feküdt az iskola a templom nagy kertjének a legalsó részén."
c) "Ebből kéz többé nem lesz – gondoltam magamban."
d) "Még jobban tetszett az a dicséret, hogy olyan jót én nem is írhattam, mint amilyent írtam."
e) "Ilyen szerencse ritkán éri az embert ugye? Különösen ilyenkor, amikor egy tág óriási tere nyílik annak, hogy az ember elvesszen vagy legyen valami belőle."
f) "Ez a nevelődési regényfolyam. Az érés, a felnőtté válás, a tapasztalás nem szükségszerű elszakadás."
g) "Én is azonos érzéssel tettem meg a mozdulatot, hogy továbbra is Erdélyben maradjak, s másokkal egy időben elfoglaljam a magam őrhelyét."
h) "Nemsokára a rádióban elhangzott az Írószövetség felhívása a világ népeihez: segítsetek abban, hogy az irodalom, a tudomány, a munkásság és a parasztság szabadon élhessen."
i) "Lényeg. hogy hazatérhetett, hazatért teste pedig otthonra lelt a szeretett szülőföldben." (Tamás Gáspár)
Értékelés: Minden helyes válasz 1 pont
                                                  Összesen: 9 pont
2. FELADAT
Harcostársak és vetélytársak az irodalom frontján

Az 1926-ban Amerikából Kolozsvárra hazatérő író nyomban bekapcsolódott abba a pezsgő irodalmi életbe, amely a konzervatív hagyományok követőinek (pl. Benedek Elek, Szabolcska Mihály) és a megújuló erdélyi magyar irodalom művelőinek (pl. Kós Károly, Reményik Sándor) nevéhez kötődik. 
Az alábbi betűrácsban Tamási 12 kortárs író-, költőtársának nevét rejtettük el. 

Feladat: 
Keressék meg a neveket, és írják le azokat betűrendben (ábécés sorrendben)!

S	Z	A	B	Ó 	L	Ő	R	I	N	C	N	O	
A	B	C	D	E	F	G	G	Y	H	I	É	J	
R	K	L	M	N	O	P	R	S	S	Z	M	T	
K	T	Y	U	Ú	Ü	Ű	V	Z	Z	S	E	D	
A	Z	É	G	A	J	É	F	A	Á	B	T	C	
D	A	Z	É	G	K	I	L	T	T	O	H	E	
I	F	I	L	L	Y	É	S	G	Y	U	L	A	
I	L	L	É	S	E	N	D	R	E	L	Á	J	
M	Á	R	A	I	S	Á	N	D	O	R	S	K	
R	G	H	Ő	S	Z	E	D	Ó	B	A	Z	S	
E	L	M	N	A	G	Y	L	Á	S	Z	L	Ó	
F	E	S	Z	Ó	J	Ő	R	Í	Y	N	Ó	N	
Á	P	R	I	L	Y	L	A	J	O	S	O	P	

Értékelés: Minden név fél-fél pont
Összesen: 6 pont
3. FELADAT
Nyissunk egy ablakot, és pillantsunk be az író néhány regényébe!  
A mindenkinél erdélyibb hangütésű író a legnagyobb magyar novellisták közé tartozik, de regényíróként is maradandót alkotott. Bertha Zoltán szerint ő maga a Jégtörő Mátyás címűt tartotta legkedvesebb regényének. Az alábbiakban regényeiből idézünk.
Feladat: 
Keressék meg és írják le a regények címét a rövid részletek alapján! A keresésben segítenek az aláhúzott nevek.
a) "Uray Pista rákönyökölt az asztalra, és az arcába beszélt:
– Úgy veszem észre, hogy neked téves fogalmaid vannak a becsületről. Összetéveszted a katonai szabályzattal, amelyről én azt tartom, hogy a magasabb érdekekért nemcsak át lehet hágni (...) itt van egy magasabb érdek, az enyém, a tiéd, az övé, az egész emberiségé: a béke."                                                          
b) "Kicsi Bódi helyben állott és nézte mozdulatlanul.  Körülötte zúgva vertek a város hullámai, és érezte, hogy először életében egyedül maradt. S hirtelen irtózatos félelem szállotta meg: kicsi lábai reszketni kezdettek, és ő egyazon helyben elfehéredve leült a földre. Meredten, kétségbeesve nézte a messze fehérlő két ökröt és a hazavágyó szekeret. S ezzel a gyötrelmes nézéssel megkezdődött egy szédítő és sorsszerű tragikus élet."
c) "Nőtt is Gábor Áronnak a híre, mint a virág. Még Kossuth Lajos is üzent neki, hogy menjen el hozzá Debrecenbe, amit Áron mester meg is tett. Amidőn haza jött onnét, legelsőbben nekünk adta tudtul, hogy őt az ország kormányzója a székely tüzérség főparancsnokává nevezte."
d) "Amikor a makkos erdőnek már a szélénél jártam (Tamási Áron), hát a korai alkonyatban egy kicsi, fiatal és fürge asszony tűnt fel, amint szembejött velem. Mindenre gondoltam volna, csak arra nem, hogy anyám lesz a fiatal, fürge asszony. Pedig édesanyám volt. Tudtam, hogy értem jött, mert űzte az aggodalom..."
e) "Először Mátyás szenderedett el. Úgy pihent boldog elszenderedéssel, mint a táltos paripa, aki annyi sok akadályon áttörve megérkezett az öröm várába, ahol  a legkisebbik királyleánytól megkapta a cukrot. Márta büszkén és bizsergő félelemmel simogatta, majd átölelve a nyakát, és odabújva ő is elaludt."
f) "Omló havazásban indultam el, hogy megkeressem Bolhát. Ott találtam meg a pajta mögött. A deszkához lapulva feküdt, és a két lábán nyugtatta a fejét, mely virított a vértől a patyolat havazásban. Melléje térdepeltem, hogy megvizsgáljam."
g) "Igaza van: késedelem nélkül haza fogok menni, hogy otthon lehessek valahol ezen a világon! Igaza van: nem is lehetünk más célra ebben az életben, mint hogy megismerjünk mindent, amennyire lehetséges: a tarka és zegzugos világot, a megbocsátandó embereket, az egymásra morgó népeket; s amikor mindent megismertünk, amennyire lehetséges, akkor visszamenjünk oda, ahol otthon lehetünk."
h) "Annak a nevezetes esztendőnek, vagyis negyvenötnek a tavaszáig, nyugalom és fedél nélkül térengtünk a szenvedő tájakon. Úgy valóságval, mint ahogy árvíz tetején lükken tovább, s ismét tovább a sok fekete özönfácska, minek a testéből azonban ott az árvízben is ki-kibukkan a rügy. S amikor a kertekben s az erdőben is bomlani kezdett a rügy, akkor már szálláson voltunk mi is. Nem ég alatt, hanem fedél alatt, s egy kicsi birtokval is, melyet tulajdonunkba osztottak."
Értékelés: Minden regénycím 1 pont
Összesen: 8 pont
4. FELADAT
Tamásival a színház vonzásában                                          
„Tamási Áron drámái különös tájakra nyitnak kapukat: a székelység költőiséggel, humorral, iróniával és emberi hittel, keresztény és népi mitológiával újraköltött világára.”(https://www.arcanum.com/hu/online-kiadvanyok/Spenot-a-magyar-irodalom-tortenete-1/vi-kotet-a-magyar-irodalom-tortenete-1919-tol-napjainkig-5A6A/a-magyarirodalom-a-ket-vilaghaboru-kozott-1919194)
Feladat:
Az író 6 drámájának 6-6 szereplőjét soroltuk fel az alábbiakban.  
a)	A szereplők alapján keressék meg a hat drámát, írják le a címét!
b)	Csoportosítsák az itt felsorolt összes szereplőt aszerint, hogy melyik drámában fordulnak elő! Írják a címek után a hat név sorszámát!
 1. Csutora gazda 2. Bodrogi Antal 3. Balla Péter 4. Gondos Eszter 5. Czintos Bálint 6. Sáska Mihály 7. Panna 8. Trézsi, Csutora lánya 9. Petke, fiatal gazda 10. Sári, Balla felesége 11. Gondos Regina12. Sáska Gáspár 13. Czintos Kálmán 14. Istentelen suszter15. Préda Máté 16. Bajna Gábor 17. Samu bácsi 18. Gondos Magdolna 19. Lina asszony 20. Kömény Ignácné 21. Tibád úr 22. Csorba 23. Rozáli, Kristóf felesége 24. Katolikus pap 25. Teréz, öreglány 26. Birtalan gazda 27. Czirmos, öreg cseléd 28. Kristóf 29. Kund Ottó 30. Bella, varrónő 31. Bakk Lukács 32. Gyula asztalos 33. Bogyó fiatal lány 34. Takó gazda 35. Duka Vendel 36. Bagi, jómódú gazda
                               Értékelés: a) Minden drámacím 1-1 pont
   Összesen: 6 pont
b)	A nevek helyes besorolása számokkal fél-fél pont
Összesen: 18 pont
Mindösszesen: 24 pont
5. FELADAT             
A színház „a nemzetnevelés tiszteletreméltó helye”
Tamási az irodalmi formák közül a „legszigorúbb” és a „legizgatóbb” műfajnak tartotta a színpadi drámát, s ennek eszközeit is egyetemes célok szolgálatába kívánta állítani. A színpadon sem kívánt más, mint a „székelység emberi követe” lenni.
Feladat: 
a) Nevezzenek meg öt olyan színházat határon innen és túl, amelyben Tamási–dráma ŐSBEMUTATÓJA volt!
b) Jegyezzék le a bemutatott dáma címét az ősbemutató évével együtt! 
Értékelés: a) Minden színháznév 1 pont
         Összesen: 5 pont
b)	A drámacímek és az évszámok 1-1 pont
Összesen: 10 pont
Mindösszesen: 15 pont
6. FELADAT                  
  Fordítsunk magyarról magyarra!
Tamási Áron műveiben az erdélyi szegénység életét, a megélhetésért az urakkal és a természettel folytatott küzdelmeit, a székelyek ügyességét és furfangos észjárását ábrázolta. Egy magyar népcsoport, a székelység nyelvét irodalmi magasságba emelte, s gondolkodásmódját a legmagasabb fokon fejezte ki.
 Feladat: 
a)	Olvassák el Tamási Áron következő négy novelláját: Sóvidéki társasjáték, Lőrinc két almája, Szabadság madara, Szegénység szárnyai!
b)	A sorszámok feltüntetésével értelmezzék egyetlen szóval vagy rövid körülírással az előbbi művekből kiemelt tájnyelvi szavakat, kifejezéseket!
1.	üsmeretség, 2. tehenyem, 3. (szép) tömött menyecske, 4. szivarat sirítsen, 5. litret 6. leptében mendegélni kezdett, 7. büllögött, 8. mondikált 9. eltökéllettem magamat, 10. törökbúza, 11. felém rezzentette a szemét, 12. hasra áll a nap, 13. fellobbantotta a tejet, 14. terű, 15. ágaival az égbe terjedett,
Értékelés: Minden szó és kifejezés értelmezése 1-1 pont
Összesen:15 pont
7. FELADAT
 Egy nap Ábellel a rengetegben, Hargitán! 
Tamási Áron modern székely mesét teremtett ebben a szelíd dallamú regényben, "szájról szájra-éneket" - mondták a kortársak az Ábel-trilógiáról. Az első részben a főhős gazdag hajlamaival, bújócskázó képességeivel, az örömre és csalódásra való állandó készenlétével helytáll urak, papok és természeti viszontagságok között - magáért és népe nevében. A természeti nemesség hőse ő, akár a mondabeli Odüsszeusz.
Feladat:
Az alábbi kulcsszavak felhasználásával 10 mondatban írják le Ábel egy napját fenn a Hargitán! 
a) Minden mondatnak tartalmaznia kell egyet az adott szavakból. 
b) Ügyeljenek a szabatos, pontos mondatalkotásra, szövegfűzésre. A szöveg műfaja szabadon választható.
kunyhó, pajta, csendőr, fenyő, puska, kutya, macska, kecske, róka, sas
Értékelés: a) A kiemelt szavakat tartalmazó mondatok mindegyike 1-1 pont 
   Összesen: 10 pont
b) A szabatos, világos mondatszerkesztésért mondatonként fél-fél pont  
     Összesen: 5 pont
     Mindösszesen: 15 pont
8. FELADAT
Tamási Áron élete és kora 
Az írónak viharos század jutott osztályrészül: két világégés, országhatárok, államformák változása, a kisebbségi lét nehézségei, forrongó irodalmi élet, vezető szerep, elismerések és mellőzöttség…
Feladat:
Az alábbi táblázat hiányzó információinak pótlásával tekintsük át Tamási életét és korát! 
Időpont	Történelmi esemény	Szerepe az író életében	
a, 	b,	hőstettet hajt végre, amelyért kitüntetik	
c,	trianoni békediktátum	d,	
e,	f,	ekkor újra megtalálja a hazát Erdélyben	
       
     1944 ősz	g, 	h,	
 
Értékelés: A táblázat betűkkel jelzett rovatainak helyes kitöltése 1-1 pont 
Összesen: 8 pont                                
ÖSSZESEN: 100 pont

Ajánlott irodalom
Tamási Áron, MMA Kiadó. Budapest, 2021 Album képekkel, tanulmányokkal
Féja Géza: Tamási Áron, Szépirodalmi Kiadó 1970
Tamási Áron színjátékai, Szépirodalmi Kiadó 1987
Tamási Áron: Ábel trilógia, Jégtörő Mátyás, Szépirodalmi Kiadó 1974
Tamási Áron: Válogatott novellák, Énekes madár, Csalóka szivárvány, Bölcső és bagoly, Szépirodalmi Kiadó 1974.
Tamási Áron: Szűzmáriás királyfi, Zöld ág, Püski Kiadó 2000.
Tamási Áron: Czímeresek, Palatinus Könyvesház 2005.
                             Hasznos linkek
https://reader.dia.hu/document/Sipos_Lajos-Tamasi_Aron-8458
http://www.eredetimiep.hu/fuggetlenseg/2009/szeptember/04/11.htm
https://www.arcanum.com/hu/online-kiadvanyok/Lexikonok-magyar-eletrajzi-lexikon-7428D/t-ty-780F8/tamasi-aron-78142/
https://pim.hu/hu/dia/dia-tagjai/tamasi-aron#eletrajzhttp://gyermekirodalom.hu/?p=12205
http://www.landorhegyi.hu/hatartalanul2019/reszletek/ppt/Tamasi_Aron.pdf
https://divany.hu/kultbait/2020/09/20/tamasi-aron/?utm_source=cikklink
http://maxentius.web.elte.hu/ZH2/elso.php
http://www.elsovilaghaboru.com/tortenete/cikk/teli_voltam_erovel_es_gyozni_akartam
https://mek.oszk.hu/01000/01093/html/ novellák
https://reader.dia.hu/document/Tamasi_Aron-Tamasi_Aron_szinjatekai-362
https://mek.oszk.hu/01000/01086/index.phtml
https://mek.oszk.hu/01000/01084/html/04.htm
Szülőföldem
https://mek.oszk.hu/01000/01092/01092.htm
Bölcső és Bagoly
http://mek.niif.hu/01000/01085/01085.htm
Tamási Áron művei
https://mek.oszk.hu/html/vgi/kereses/kereses.phtml?id=2965&sub_id=1&table=dc_creator
Énekes madár
https://mek.oszk.hu/01000/01087/index.phtml
https://konyvtar.dia.hu/html/muvek/TAMASI/tamasi00126_kv.html

Kellemes, eredményes és kitartó kutatómunkát kívánunk.
A feladatokat sszeállította: Juhászné Balasi Franciska